Мы романым иапэрэ сатырхэм къащегъэжьагъэу иаужрэ сатырмэ анэсэу герой шъхьаIэу Ерстэм хэт. Залэкъо Ерстэм – абдзэхэ лIыхъужъэу а лъэхъаным цIэрыIоу щыIэгъэ шъыпкъэу щыт. Мы тхылъым Ерстэм иобраз зэкIэ зэолI-зекIолIым хэлъын фэе шэнхэр хэлъэу тхакIом къыщеты. Ерстэм фэкъолIмэ ащыщ, ащ шэн гъэнэфагъэхэр къыхелъхьэх, ащ къынэуж, ар -  абдзах, абдзэхэ шъхьафит. Хъишъэм зэрэхэтымк1и, тхак1ом къызэригъэлъагъорэмкIи, абдзахэхэм пщы яIагъэп. «Хьау, шъо шъуемэ афэдэ оркъ шъыпкъэхэр тиIэп тэ,-еIо Ерстэм. – Шъыпкъэ, абдзахэхэми тхэтых оркъыгъэм кIэнэцIхэу, оркъхэм зафэзгъэзагъэхэри... оркъ фитыгъохэм акIэдэухэу... Ау шъо шъуемэ афэдэу оркъ фэхъугъохэр тэ тыемэ къадагъэхъурэп. ЩыкIыгъэу зекIонэу ежьэхэрэм псынкIэу зарагъэшIэжьы» (П,50). Джащ фэдэ псэукIэу абдзахэмэ яIагъэм къыхэкIыгъ героим ипсихологии. Ащ ышъхьэ хэти фигъэцIыкIурэп – пщи, оркъи, ащ илIыгъэрэ ицIыфыгъэ псэемыблэжьыгъэрэкIэ, зэкIэ Абдзахэ исмэ ямызакъоу, КIэмгуий щызэлъашIагъ. КIэмгуехэм пщыхэри оркъхэри яIагъ. Ащ къыхэкIэу ахэмэ япсихологии нэмыкIэу щыт, ятеплъи ар къыхэщэу елъэгъу Ерстэм: «Ахэр язекIокIэ-шIыкIэхэмкIэ ренэу зэплъэкIыжьы фэдэхэу, гущыIэ пкIэнчъэ лыягъэ аIоным зыщадзыеу, шъырытэу зэпIэзэрытых» (П,39). Ерстэм, абдзэхэ шъхьафитышъ, къыгурыIон ылъэкIырэп кIэмгуемэ зэращыIэрэр яоркъмэ яжъалымагъэ. Ащ шIогъэшIэгъон фэкъолIмэ зыкъызэрамыIэтырэр, ау Батым къыгурегъаIо фэкъолIхэм джыри заугъоинэу зэрэмыхъурэр, етIани, нахьыбэмэ джыри къагурыIорэп оркъхэмрэ фэкъолIхэмрэ зэфэдэхэу, зэфэдэлъыр акIэтынэу. «-Ежь оркъмэ афэдэу, шъо фэкъолIхэри шъузэкъотэу шъуакIыпэмыуцужьрэр сыда?!- ыIуагъ ащ. –Хъурэп,- амалынчъэ IэутIэ ышIыгъ Батым. – Арэу тызэдеIэнэу хъурэп» (П,60). Мы нэбгыритIум ягупшысакIэ зэтехьэрэп, сыда пIомэ, зыр – шъхьафит, адрэр – шъхьафитынчъ.